İsrafil Şahverdiyev

İsrafil Şahverdi oğlu Şahverdiyev () — Azərbaycanın Milli Qəhrəmanı,  Birinci Qarabağ müharibəsi şəhidi.

 Həyatı 
İsrafil Şahverdiyev 11 iyun 1952-ci ildə Laçın rayonunun Unannovu kəndində anadan olmuşdur. 1959–1969-cu illərdə Unannovu kənd orta məktəbində təhsil almışdır. 1971–1974-cü illərdə hərbi xidmətdə olmuşdur. 1975-ci ildə Laçın rayon Daxili İşlər Şöbəsində milis nəfəri kimi əmək fəaliyyətinə başlamışdır.

 Döyüşlərdə iştirakı 
Erməni yaraqlıları torpaqlarımıza hücum edərkən İsrafil Şahverdiyev cəsur bir polis işçisi kimi ilk günlərdən torpaqlarımızın müdafiəsinə qalxmışdı. Qaladərəsi kəndində iki erməni kəşfiyyatçını ələ keçirmişdi. Şəhid jurnalist Salatın Əsgərovanın qatillərinin ələ keçməsində onun rolu böyük idi. 1991-ci ildə Qala dərəsi kəndinin azad edilməsi üçün plan hazırlandı. Gecədən səhərə qədər davam edən qanlı döyüşdə erməni işğalçıları ağır itkilər verərək geri çəkildilər. İsrafil 1992-ci il 19 sentyabrdan 17 noyabra qədər Hoçaz qayası və Hoçaz kəndi uğrunda gedən qanlı döyüşlərdə iştirak etmiş və onlarla erməni silahlısını məhv etmişdir.

6 yanvar 1994-cü ildə Füzuli rayonunun kəndlərini azad etmək üçün İsrafil rotası ilə döyüşə girmişdir. Bu əməliyyat nəticəsində Horadiz qəsəbəsi və 22 kənd azad edilmişdir. Cəsur komandirin son döyüşü 13 yanvar 1994-cü ildə olmuşdur. Bir neçə istiqamətdən hücuma keçən rotada ölən və yaralananlar olduğundan döyüşçü dostlarını xilas edən İsrafil pulemyotun başına keçmiş və qarşı tərəfdən atılan güllə onun həyatına son qoymuşdur.

Bakı şəhərinin Şəhidlər xiyabanında dəfn edilib.

 Ailəsi 
Hökumə Şahverdiyeva ilə ailəli idi. Üç övladı qalıb.

 Tətif və mükafatları 
 "Sultan bəy" mükafatını — 1990."Laçın yurdu" jurnalı, №1(21), 2017.

 Milli Qəhrəman 
Azərbaycan Respublikasının suverenliyinin və ərazi bütövlüyünün qorunmasında, Vətən torpaqlarının erməni işğalçılarından müdafiə edilməsində gedən döyüşlərdə qəhrəmanlıqla vuruşaraq göstərdiyi şəxsi igidlik və şücaətə, öz müqəddəs əsgəri və xidməti borcunun şərəflə yerinə yetirilməsindəki misilsiz xidmətlərinə görə Azərbaycan Respublikası Prezidentinin 15 yanvar 1995-ci il tarixli 262 saylı fərmanı ilə Şahverdiyev İsrafil Şahverdi oğluna (ölümündən sonra) Azərbaycanın Milli Qəhrəmanı adı verilmişdir.

 Xatirəsi 
Laçın rayonundakı məktəblərdən biri İsrafil Şahverdiyevin adını daşıyır.

 İstinadlar 

 Ədəbiyyat 
 "İsrafilin gündəliyindən sətirlər", "Şərq" qəzeti. - 2011. - 29 iyul. - Səh.5.
 "Laçınlı Milli Qəhrəmanlar: İsrafil Şahverdiyev", "Laçın yurdu" jurnalı, №1(1), 2011, Bakı, "Elm və təhsil", 2011.
 Vüqar Əsgərov. "Azərbaycanın Milli Qəhrəmanları" (Yenidən işlənmiş II nəşr). Bakı: "Dərələyəz-M", 2010, səh. 267.

 Xarici keçidlər 



Kateqoriya:Azərbaycanın Milli Qəhrəmanları
Kateqoriya:Laçın rayonunda doğulanlar
Kateqoriya:Füzuli rayonunda vəfat edənlər
Kateqoriya:Birinci Qarabağ müharibəsi iştirakçıları
Kateqoriya:Şəhidlər Xiyabanında dəfn olunanlar (Bakı)